钦定古今图书集成/明伦汇编/闺媛典/第215卷 > 王应节妻桂氏
## 钦定古今图书集成/明伦汇编/闺媛典/第215卷 > 王应节妻桂氏

按《大名府志》：“桂氏，王应节妻，文学悦谏之母。自少持
重，寡言笑。及笄归，应节家贫，襞绩以佐朝夕。应节病，
氏百端调护，既不治，请以身代。及没，仆地失声欲殉。
时谏方呱呱泣，舅姑老，以保孤为重，因忍痛治丧，衾
襚皆手自缝纫，展奠号踊，上食无宁晷。谏触风寒不
乳，病且殆，氏抚棺痛哭曰：‘良人有知，盍诉于上帝，使’”
孤子成立，否则王氏不血食矣。精诚所感，子病寻愈。
残杼孤灯，寒蛩夜雨，四十年如一日也。初，舅姑忧氏
志不坚，郁郁不乐，夜则继之以泣。氏知其意，乃截发
自誓，以示无他。于是舅姑喜，起为饮食。及谏长授室，
氏曰：“汝单寒田畯子，吾不能具钗钏綦缟，得妇而已。”
及谏食饩于庠，而氏遂卒。